"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade Kaisaniemelt, Helsingist.
Saate toob teieni misjoniühendus One Way Mission.
Tere tulemast vaatama!
Täna kuuleme One Way töö uudiseid,
mida toimetab Jussi Peimola.
Õpetusosas räägib Tapani Suonto teemal "Sündigu Sinu tahtmine!"
Lühidalt uudiseid -
Meie India tööpõllul toimus veidi enne jõule jahmatav õnnetus.
India Friday for Christ projekti noortebänd sattus autoõnnetusse,
kus üks muusikutest suri kohe ja teine päev hiljem,
kolmas paraneb endiselt haiglas.
Noorte muusikute surm oli suur šokk kõigile,
eriti India noortetööle, kuid õnneks võime loota,
et kohtume nendega Taevas, nagu ütles Swarna Kodali.
India tänavalaste töö jaoks osteti uus mahukas minibuss.
Tänavailt päästetakse pea iga päev lapsi ja noori,
kes viiakse rehabilitatsioonikeskusse normaalset elu alustama.
Uus auto oli väga vajalik.
Tänu auto eest Jumalale ja kõigile toetajaile.
Meie Uganda töö teerajaja pastor Wilson Sentongo
on paranenud pikast haigusest
ja pidas detsembris pärast mitut kuud esimese jutluse.
Kuulsime siiski äsja,
et tema vererõhk on taas ohtlikult kõrgel.
Vajame endiselt palvet Wilson Sentongo tervise eest.
Uganda tööpõllule osteti auto, mis kergendab liikumist
Agape Keskuse ja Kampala linna vahel.
Mongoolias on mitmed vanglad palunud kohalikul One Way Faith'il
korraldada selgi talvel keele- ja käsitöökursusi.
Kursused on vangidele väga kasulikud ja avavad samas uksi evangeeliumile
ka vanglates, kuhu muidu oleks raske pääseda.
Malawis on meie kliinikul olnud aasta alguses kiire aeg.
Vihmahooajal esineb palju malaariat ja patsiente jagub.
Samas palvetatakse, et õnnestuks vältida koolerat.
Raviruume lisandub peagi, kui kliiniku kõrvale kerkib
lastenõuandla "Ainola", mis sai nime Soome tüdruku järgi.
Aino sündis vaid 5-kuuselt. Ta jäi ellu
ja vanemad soovisid tema ristimise korraldada tänupühana
ning annetada Aino ristimiskingitused Malawi nõuandla ehituse jaoks.
Nepaalis on hästi käima läinud kodukohvik,
kus abistab üks lastekodu poistest.
Ta kukkus kolledžis paar eksamit läbi
ja peab ootama korduseksameid, et õpinguid jätkata.
Hiinas tehakse aasta algul taas mitu olulist operatsiooni,
kui "Kaunite sadamate" lastekodu uusimad asukad
lähevad huule- ja suulaelõhelõikusele.
Operatsiooni ootab ka väike südamehaige poiss Boaz.
Tema seisund on juba nii hea, et pääseb ka varsti lõikusele.
Meie koostööpartneri "Lootuse uks" tegevus Tel Avivis, Iisraelis,
on hetkel peatatud, kuna prostituutide
ja naisnarkomaanide päevakodu otsib uusi ruume.
Vanas keskuses oli nii tõsine niiskusprobleem,
et seda keelati kasutada.
Palvetame, et leitaks uued ruumid, ja töö naiste toetuseks jätkub peagi.
Venemaa töös on oluline palveteema tuleva suve lastelaager
Koivisto lastele.
Kuna on oodata väga palju lapsi, ei mahu nad enam Kallviki mõisa,
vaid üürisime laagripaiga Luukis, Espoo linnas.
Vajame laagrisse, eriti kööki, palju vabatahtlikke.
One Way jüngrikooli esimesi loenguid on vaadatud juba üle 1000 korra.
Paljud on märganud, et kooli võib alustada millal tahes.
Arhiivi kõigi möödunud loengutega leiab meie kodulehelt.
Jüngerluskooli õpilaste hulk kasvab iga nädal,
kui üha uued inimesed registreeruvad.
Kui vaatajaid on iga korraga rohkem, jõuab kool suure hulga usklikeni
kõikjal Soomes.
One Way hakkab laiendama oma mõjusfääri pealinnast
üleriigilise rakutegevusega kõikjale Soome.
Oleme pikka aega tundnud muret Soome ja selle vaimse seisu pärast.
Meie uute plaanide kohta saad lisainfot meie kodulehelt.
Need olid tänased uudised.
Nüüd on järg õpetuse käes.
Ütleme Meie Isa palves: "Sinu tahtmine sündigu!"
Selle teema Tapani Suonto täna käsile võtabki.
Kuuleme täna õpetuse 1. osa ja nädala pärast selle järge.
One Way Pühapäevapidu pühapäeviti kell 12 Helsingis
Mul on täna südamel kolm tuttavat sõna Piiblist:
"Sinu tahtmine sündigu!"
Palvetame hardalt ühel häälel tihti Meie Isa palvet
ja kordame neid sõnu, kuid mida need tegelikult tähendavad.
Jüngrid palvetasid seda Jeesusega ilmselt tihti.
Üks jüngreist oli Juudas Iskariot.
Temagi ilmselt kordas neid sõnu mitmeid kordi.
Ta osales maailma parimas jüngerluskoolis;
ta teenis kolm aastat jumalariigitöös Jeesuse kõrval;
tal oli usaldusülesanne jüngrite kassiirina.
Kuid ta ei öelnud kunagi tõsiselt: Sinu tahtmine sündigu!
Ta otsis enda tahtmist, hoolimata Jumala tahtmisest.
Väidetavalt pärines Juudas Iskariot Karioti linnast.
Tol ajal liikus uskumus, et kui Messia tuleb,
hakkab ta teenima koos Karioti linna meestega
ja valitseb koos nendega maailma.
Juudaski ilmselt uskus, et ta saab suureks
ja Jeesuse kõrval käies peagi valitsejaks.
Samas varastas ta jüngrite kukrust ja elas ebaõiglaselt.
Kui Jeesus hakkas rääkima lahkumisest, mõistis Juudas,
et on eksituse ohvriks langenud, otsustas viimast kasu lõigata
ja reetis Jeesuse mõne hõberaha eest.
Nagu teame, kurat pettis Juudast, ja lõpuks poos ta end üles.
Meil on väga lihtne öelda: Sinu tahtmine sündigu.
Kuid kas me seda ka tegelikult mõtleme?
See on väga tähtis küsimus,
kuna neis sõnades kulmineerub teatud mõttes elu ja surm.
Jumala tahtes on elu ja tulevik, ning vastupidi.
Kui ütleme: Sündigu sinu tahtmine, kuid otsime siiski oma liha tahtmist,
viib see meid vaimse nõrkuse ja lõpuks vaimse surmani,
nagu Juudasegi.
Arvan, et üks kristlaste ahistuste, vastuolude ja probleemide põhjuseid
on meie endi tahe. Seda on raske alistada.
On raske tõsiselt öelda: Sinu tahtmine sündigu.
Mõtleme tihti, et taevased õnnistused on inimeste jaoks lihtsad,
kuna neid ei saada oma teenete eest, vaid kingituseks.
Kuid enne õnnistusi peab inimese süda palju painduma.
Inimese süda peab painduma Jumala tahte alla.
See on meile vahel raske.
Paulus, keda juudid kunagi Sauluseks kutsusid,
oli pea sama kibedas eksituses kui Juudaski.
Pauluse elus oli kõik olnud vaid üks suur eksitus.
Ta oli olnud üks Iisraeli tulisemaid kristlaste vastaseid ja tagakiusajaid.
Siis ilmus talle Damaskuse teel Jeesus.
See võttis Pauluse ilmselt tõsiseks.
Ta lebas pimedana maas ja Jeesus küsis talt:
"Saul, Saul, miks sa mind taga kiusad?"
Just sellist inimest Jumal otsiski - täielikus pankrotis luuserit.
Keset seda pankrotti kutsus Jeesus Paulust
ja Paulus vastas sellele: Sinu tahtmine sündigu.
Neil sõnadel oli Paulusegi elus suur kaal,
kui ta tol dramaatilisel hetkel paindus.
Mis oli selle tulemuseks?
Tugev ja tark variser nägi tihti nälga,
teda kiusati taga, loobiti kividega, piitsutati, ta ulpis öid meres jne.
Kõikide poolt imetletud õigeusklikust, targast variserist
sai nõrkuse etalon.
Lõpuks kuulutas toosama Paulus: "Ma kiitlen oma nõrkusest,
viletsusest ja tagakiusust, sest kui olen nõrk, siis olen tugev."
Pauluse kaudu õpetas Jumal meile ühe olulise saladuse,
mis meid kõiki puudutab.
Nõrkus on meie kutsumus.
Nõrkus on edu saladus.
Kui ütleme: Sinu tahtmine sündigu, pole see väike asi seetõttu,
kuna see tähendab nõusolekut muutuda väikseks, nõrgaks,
kaitsetuks, abituks ning täiesti sõltuvaks Jumalast
ja Tema väest.
Ristija Johannesele tähendas see elu kõrbes mee ja rohutirtsudega.
See tähendas lühikest missiooni, mis lõppes enne kui alatagi jõudis.
Ristija Johannes tegutses vaid aasta või poolteist, enne kui ta hukati.
Kuid ta elas just nii kaua, kui Jumal tahtis.
Ja kuigi ta oli äärmiselt väike - üks, väike, nõrk inimene -,
oli ta täis Jumala väge. Ta painutas end Jumala plaani alla.
Jeesus ütles hiljem Ristija Johannese kohta,
et naisest sündinute seas pole temast suuremat.
Ta oli väike, tähtsusetu mees kõrbes, kes jutlustas vaid 12-16 kuud.
Ometi oli ta suurim kõigist.
Olin kunagi Pori brigaadis reservteenistuses.
Ühel õhtul tegin väsinu ja masendununa geniaalse plaani:
palun end siirdada Helsingi pataljoni,
kus oleks palju lihtsam ja saaksin igal õhtul kodus käia
või veeta õhtuseid puhkusi sõpradega ning elu muutuks kergemaks.
Tegin ülemate veenmiseks uhke strateegia
ja minu üleviimine oli üsna kindel.
Järgmisel päeval pidin seda kirjutama hakkama,
kuid kui kõik valmis oli ja istusin Pori brigaadi peastaabis,
astus uksest sisse kaplan ja küsis:
"Suonto, kas oled nõus kaplaniks hakkama?
Jumal oli rääkinud mulle juba enne armeesse minekut,
et Tal on mulle seal ülesanne.
Kuid Ta ei rääkinud mulle midagi minu nõrkusest.
Tundsin end nii kurnatud, masendunud ja väsinuna,
et mul polnud vähimatki mõtet hakata seal jumalariigitööd tegema.
Siis seisis uksel kaplan ja teadsin, et tema sõnad tulid Jumala suust,
sest mul polnud kaplanitööharidust ja armee reeglid ei lubanud
hariduseta inimesel selles ametis töötada.
Juhtus nii, et selleski olukorras kogesin Jumala kohaolu,
ning vastasin Issandale: Sinu tahtmine sündigu.
Hetke pärast naases kaplan ja teatas,
et brigaadiülem oli määranud mind kaplani ametisse.
Nii kuulutasin kogu talve 2000 mehele evangeeliumi
ja Jumal andis mulle selleks jõu.
See oli imeline kogemus.
Alati, kui Jumal teeb midagi uut, teeb Jumal mind veelgi nõrgemaks.
nii et näib võimatu neid samme teha, mille ette Ta mind paneb.
Meis ilmub tõeline Jumala vägi üksnes keset tõelist nõrkust.
See pole mingi klishee, vaid tõeline karm elu.
Nõrk olemine on inimesele väga vastumeelne.
See on alandav, vahel isegi hirmutav.
Seepärast otsime igasugu karke, et mitte näida abitu ja nõrgana;
et me ei sõltuks ainult Jumalast, vaid oleks kasvõi midagi väikest,
millele toetuda.
Kuid Jumal võtab neid karke ära.
Kui tunned end täna nõrga ja jõuetuna,
on keset seda nõrkust üks vastus: sa kasvad üha sõltuvamaks Jumalast.
Jumal on endiselt väge täis. Ta pole täis nõrkust, vaid väge.
Mida rohkem Ta saab sult ära võtta, seda vägevamalt Ta vägi saab ilmuda.
Kuid see eeldab, et igas olukorras paindub meie süda ütlema:
Issand, sinu tahtmine sündigu.
Isegi siis, kui meid riisutakse ja nõrgaks tehakse.
Selle kõige taga on siiski suur ja imeline Jumala plaan ja õnnistus.
Kord nägi noor Joosep nägemuses oma suurt tulevikku
ja ütles vendadele, et temast saab suur ja vägev jumalamees,
kuna nägi unes, kuidas nende vihud kummardavad tema vihu ees.
Ta nägi nägemust Jumalalt.
Kuid sellest sai Joosepi elus alguse Jumala kool.
Vangistus, orjus ja pikk vanglas virelemine
tegi Joosepist tõeliselt nõrga, abitu ja samas küpse inimese
jumalateenistuseks.
Kui saabus Jumala aeg ja Joosepist sai suur,
teostus see, millest Jumal oli talle rääkinud.
Joosep oli oma õppetunni omandanud -
Joosep oli väike ja Jumal oli suur.
Joosepil oli Jumalale meelepärane süda.
Ta paindus Jumala tahte alla ja säilitas kannatustes usu hoiaku.
Jumal tundis Joosepi südant ja võis seetõttu saata Joosepi teedele,
kus Joosep selleks ülesandeks ette valmistati.
"Sinu tahtmine sündigu" tähendab nõusolekut saada väikseks
ja Jumalast sõltuvaks.
Just see on suur õnnistus.
Sa ei pea olema tugev, pädev ja tark, et Jumal sind kasutada saaks;
et Jumal sinu elus suur võiks olla.
Jumal ei vaja su diplomeid, tunnistusi, väitekirju, doktoritiitleid,
et sind kasutada.
Ta vajab inimest, kes sõltub Temast, kes ilma Jumalata hakkama ei saa.
On imeline olla olukorras, kust sa ise enam välja ei saa
ilma elava Jumalata.
See on lihale vastumeelne, kuid jumalariigile suur õnnistus.
Maailm vajab just selliseid inimesi, kes mõistavad,
et ei saa elu ja väljakutsetega hakkama ilma kõikvõimsa Jumalata.
Leonard Ravenhill ütles kunagi, et meie võimed on takistuseks,
ja annid komistuskiviks.
Kui meil on palju võimeid ja muid valikuvõimalusi,
on meil raske Jumalast sõltuda.
Sinu tahtmine sündigu, on ka ülistus Jumalale.
Võime ülistada ja kuulutada valjult Jumala headust,
kuid öelda samas kindlalt 'ei' Jumala kutsele ja tahtele.
Jumala tahte alla painduv süda on palju suurem ülistus Jumalale,
kui kooride saatel lauldud lood.
Ülistad Jumalat oma eluga rohkem kui ülistuslauludega.
Maria ütles kord:
Vaata, siin on Issanda teenija, sündigu mulle sinu sõna järgi!”
Ingel rääkis just Maarjale, et ta jääb Pühast Vaimust rasedaks.
Tol ajal tähendasid abielu- välised suhted isegi surmanuhtlust
ja kividega surnuks loopimist.
Seepärast pidi ingel julgustama ja lohutama Joosepitki:
"Ära karda oma naist Maarjat enese juurde võtta. "
Maarja elu sõltus sellest hetkest täiesti teiste armust.
Tema eriline kutse tähendas ilmselt häbi ja põlastust vagade ees,
ehk isegi aastatepikkust häbimärgistamist.
Kuid Maarja mõtles oma sõnu tõsiselt: Sündigu mulle sinu sõna järgi.
Ta oli kohe valmis oma osa täitma. Jumala tahtmine sündigu.
See avas tee tõeliselt õnnistatud osa juurde Maarja elus.
See oli raske, kuid üllas kutsumus.
Kui palju on leidnud inimkond aastasadu lohutust
jõuluevangeeliumi ääres Maarja tunnistust lugedes.
Jumala tahte alla painduv süda on suurem ülistuslaul Jumalale,
kui suurte kooridega ülistuspeod.
Sinu tahtmine sündigu, on ka tee õnnistustele.
See on ainus tee tõeliste Jumala õnnistuste juurde.
Pole mingit valikuvõimalust.
Kui Jeesus õpetas meid palvetama: Sinu tahtmine sündigu,
juhatas Ta meid ainsale õigele teele.
Kui Jumal kutsub inimese teenistusse, algab see tihti väikselt ja madalalt.
Tal on igaühe jaoks ülesanne.
Mäletate ehk lugu D. L. Moody'st, kes sai noorena Jumalalt kutse
tuua inimesi pühapäevakooli.
See pole kõige aulisem ülesanne.
Paljud on selle peale öelnud:
"Ei huvita, tahan midagi huvitavamat, väärtuslikumat.
Nii uhkel mehel ei sobi ju kutsuda väikseid lapsi pühapäevakooli."
Aga Moody läks ja ütles: Sinu tahtmine sündigu.
Ta ütles, et oli sõnakuulelik väikses ja Jumal usaldas talle muudki.
Lõpuks sai temast üks maailma tuntumaid evangeliste;
väidetavalt leidsid tema töö kaudu Jeesuse miljonid inimesed.
On oluline armastada Jumala tahet väikestes asjades.
Vaid sellised inimesed saavad kogeda Jumala suuri õnnistusi.
Sel teel teostuvad Jumala plaanid.
Ära põlga väikseid õhutusi,
väikseid kutsumisi, mis sinu ette asetatakse.
Nii kiiresti möödus tänane pooletunnine.
Tapani Suonto jätkab samal teemal nädala pärast.
Loodetavasti oled siis teleri ees. Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri